ΓΡΑΠΤΗ ΕΡΩΤΗΣΗ E-2098/98

υποβολή: Friedhelm Frischenschlager (ELDR) προς την Επιτροπή

(10 Ιουλίου 1998)

Θέμα: Πολιτική μεταφορών

1. Σε ποιό βαθμό θα είναι δυνατό στο πλαίσιο του συστήματος τιμολόγησης των οδικών δικτύων που θα ισχύει σε όλη την Ευρώπη, και το οποίο έχει εξαγγείλει η Επιτροπή, να λαμβάνονται υπόψη οι διαφορετικές συνθήκες από πλευράς της πολιτικής μεταφορών στις μεμονωμένες περιοχές, και ιδίως στην περιοχή των Άλπεων, καθώς και οι διαφορετικές προκαλούμενες επιβαρύνσεις στο περιβάλλον των περιοχών αυτών;

2. Σε ποιό βαθμό η αρχή της εξάλειψης των διακρίσεων μεταξύ των μεταφορικών μέσων επιτρέπει την άσκηση διαφοροποιημένης πολιτικής ούτως ώστε να ευνοούνται οι πλωτές και οι εσωτερικές μεταφορές αντί των οδικών μεταφορών; Σκοπεύει η Επιτροπή να εγκαταλείψει την απηρχαιωμένη αυτή αρχή;

3. Ποιές πρωτοβουλίες έχει αναλάβει η Αυστρία έως τώρα στον τομέα της πολιτικής μεταφορών για να αμβλύνει τα προβλήματα κατά τη διαμετακόμιση του πληθυσμού και των μεταφορικών εταιριών μέσω της σήραγγας Brenner και να επιλύσει το πρόβλημα αυτό; Ποιές προτάσεις για την επίλυση του προβλήματος προέρχονται άμεσα από την ευρωπαϊκή περιφέρεια του Τυρόλου;

4. Ποιό είναι το περιεχόμενο των προτάσεων; Περιλαμβάνουν οι προτάσεις αυτές συγκεκριμένο σχέδιο χρηματοδότησης, και πρόκειται, κατά την άποψη της Επιτροπής, για στοχοθετημένες προτάσεις που συμφωνούν με τις διατάξεις της νομοθεσίας της Ένωσης;

5. Έχει υποβάλι η Αυστρία αίτηση στην Επιτροπή για τη χορήγηση χρηματοδοτικών πόρων με στόχο την επέκταση της σιδηροδρομικής γραμμής Kufstein - Brenner;

Εάν τούτο συμβαίνει, για ποιό ποσό πρόκειται, και εγκρίθηκε η χορήγηση των πιστώσεων αυτών;

Εάν τούτο δεν συμβαίνει, είναι ενήμερη η Επιτροπή σχετικά με αιτήσεις της Αυστρίας προς άλλα όργανα της ΕΕ ή σε συνδεδεμένους φορείς της ΕΕ (λ.χ. ΕΤΕ) για τον σκοπό αυτό; Μπορεί να παράσχει η Επιτροπή πληροφορίες σχετικά με το ύψος των ποσών στις αιτήσεις αυτές καθώς και ως προς την έγκρισή τους;

Απάντηση του κ. Kinnock εξ ονόματος της Επιτροπής

(18 Σεπτεμβρίου 1998)

1. Δεν αληθεύει ότι η Επιτροπή "εξήγγειλε" ένα πανευρωπαϊκής εμβέλειας σύστημα οδικής χρέωσης. Η Λευκή Βίβλος που δημοσίευσε η Επιτροπή τον Ιούλιο υιοθετεί μία πρακτική προσέγγιση στο ζήτημα της χρέωσης των υποδομών στην Κοινότητα, το οποίο αποβλέπει στην αμεσότερη και δικαιότερη συνάρτηση της επιβάρυνσης με το πραγματικό κόστος της χρήσης των δρόμων και λοιπών μεταφορικών υποδομών. Οι επιβαρύνσεις αυτές πρέπει να διαφοροποιούνται και να καλύπτουν όχι μόνο το κόστος φθοράς και χρήσης των υποδομών αλλά και, προοδευτικά, το περιβαλλοντικό (ρύπανση της ατμόσφαιρας, των υδάτων και ηχητική ρύπανση) κόστος, καθώς και το κόστος εκ των συμφορήσεων, στις περιπτώσεις που παρατηρείται κάτι τέτοιο. Ένα σύστημα με τα χαρακτηριστικά αυτά θα επέτρεπε να ληφθούν υπόψη οι ιδιαιτερότητες των διαφόρων κρατών μελών και περιφερειών.

2. Στον βαθμό που οι διάφοροι τρόποι μεταφοράς δημιουργούν διαφορετικά εξωτερικά αποτελέσματα, οι πολιτικές που στηρίζονται σε ενιαίες αρχές επηρεάζουν τους τρόπους μεταφοράς με διαφορετικό τρόπο. Ωστόσο, δεν ανακύπτει ζήτημα διακρίσεων.

3. Η Επιτροπή παρακαλεί το Αξιότιμο Μέλος του Κοινοβουλίου να απευθύνει στην αυστριακή κυβέρνηση τα ερωτήματά του σχετικά με τις πρωτοβουλίες που έλαβε η Αυστρία όσον αφορά τα προβλήματα σχετικά με τη διάβαση του Brenner και τις προτάσεις των αρχών του Τυρόλου.

4. Το ίδιο ισχύει και για τα ζητήματα όσον αφορά το περιεχόμενο τυχόν σχετικών προτάσεων. Οι τυχόν συγκεκριμένες προτάσεις για την επίλυση των διαμετακομιστικών προβλημάτων θα κρίνονται πάντοτε από την Επιτροπή βάσει της συμβατότητάς τους με την κοινοτική νομοθεσία.

5. Στο διάστημα 1995-1998, η Επιτροπή συμφώνησε στη χορήγηση χρηματοδοτικής ενίσχυσης στο πλαίσιο του προϋπολογισμού των διευρωπαϊκών μεταφορικών δικτύων, για μελέτες προγραμματισμού και σχεδιασμού (Baureifplannung) για την τρίτη και τέταρτη τροχιά του τμήματος Kufstein-Innsbruck της σιδηροδρομικής γραμμής του Brenner. Επίσης, η Επιτροπή συγχρηματοδότησε ήσσονος κλίμακας προπαρασκευαστικές εργασίες στο τμήμα αυτό. Η συνολική ενίσχυση που χορηγήθηκε στο διάστημα 1995-1998 ανέρχεται σε 32,9 εκατομ. ECU.

Στο πλαίσιο των κονδυλίων του προϋπολογισμού για τα διευρωπαϊκά μεταφορικά δίκτυα χρηματοδοτήθηκαν επίσης μελέτες για τις οικονομικές, χρηματοδοτικές και νομικές πτυχές του συνόλου της σιδηροδρομικής γραμμής του Brenner (Μόναχο-Βερόνα), που έχουν αναλάβει από κοινού οι κυβερνήσεις της Αυστρίας, της Γερμανίας και της Ιταλίας. Το 1995 και 1996 χορηγήθηκαν συνολικά 2,3 εκατομ. ECU.